ΓΡΑΠΤΗ ΕΡΩΤΗΣΗ E-2338/96 υποβολή: Hiltrud Breyer (V) προς την Επιτροπή (27 Αυγούστου 1996)

Θέμα: Η BSE στη Μεγάλη Βρετανία

1. Ποιά μέτρα ελέγχου έχουν ληφθεί στη Μεγάλη Βρετανία ώστε να διασφαλιστεί η απομάκρυνση όλων των μολυσμένων ουσιών από την αλυσίδα παραγωγής τόσο στην ίδια τη χώρα όσο και σε άλλα κράτη μέλη της Ένωσης;

2. Ποιά είναι τα στοιχεία της παραγωγής βοείου κρέατος στη Μεγάλη Βρετανία;

3. Ποιά είναι τα στοιχεία που αφορούν τις εισαγωγές και τις εξαγωγές βοείου κρέατος στη Μεγάλη Βρετανία;

4. Ποιές ποσότητες βοείου κρέατος έχει εξάγει η Μεγάλη Βρετανία τα τελευταία δέκα χρόνια και σε ποιά κράτη;

5. Σε ποιό βαθμό έχουν εναρμονιστεί οι μονάδες καύσης των σφαγίων στη Μεγάλη Βρετανία με τα κοινοτικά πρότυπα;

6. Πώς πραγματοποιείται η εξάλειψη των προβάτων που έχουν μολυνθεί από τρεμώδη νόσο στις εν λόγω μονάδες;

Aπάντηση του κ. Fischler εξ ονόματος της Επιτροπής (4 Δεκεμβρίου 1996)

1. Η σπογγώδης εγκαφαλοπάθεια των βοοειδών (ΣΕΒ) είναι μία σημαντικότατη νόσος στο Ηνωμένο Βασίλειο. Τα ζώα τα οποία ενδέχεται να έχουν πληγεί από την ΣΕΒ θανατώνονται υπό επίσημο έλεγχο και τα σφάγιά τους μεταφέρονται με επίσημη εποπτεία, συνοδευόμενα από ένα πιστοποιητικό, σε ειδικές εγκαταστάσεις αποτέφρωσης όπου καίγονται. Οι κλίβανοι αποτέφρωσης υπόκεινται σε αυστηρό επίσημο κτηνιατρικό έλεγχο.

Επιπλέον, όλα τα μέρη των βοοειδών τα οποία έχουν ηλικία περισσότερο από 30 μήνες κατά τη στιγμή της σφαγής με εξαίρεση τα δέρματα, καταστρέφονται επίσης υπό επίσημο έλεγχο.

Όσον αφορά τα βοοειδή τα οποία έχουν ηλικία λιγότερο από 30 μήνες κατά τη στιγμή της σφαγής, υφίστανται επίσημο έλεγχο προκειμένου να διασφαλίσουν ότι ορισμένοι ιστοί και όργανα τα οποία θεωρείται ότι παρουσιάζουν υψηλό βαθμό κινδύνου για την μετάδοση της ΣΕΒ (ειδικός υλικός κίνδυνος ή SRM) αφαιρούνται από τα σφάγια κατά τη σφαγή και από τα άλλα νεκρά ζώα. Το υλικό αυτό καταστρέφεται επίσης σε ορισμένες καθορισμένες εγκαταστάσεις υπό αυστηρό κτηνιατρικό έλεγχο.

Η αποστολή ενδεχομένως μολυσμένου υλικού από τα βοοειδή σε άλλα κράτη μέλη και τρίτες χώρες απαγορεύθηκε με την απόφαση 96/239/ΕΚ ((ΕΕ αριθ. L 78 της 28.03.1996. )).

Η Επιτροπή ολοκλήρωσε την επιθεώρηση στο Ηνωμένο Βασίλειο όσον αφορά τον έλεγχο της αποτελεσματικότητας των μέτρων αυτών ελέγχου. Μία επιθεώρηση η οποία πραγματοποιήθηκε τον Μάιο του 1996 αποκάλυψε ορισμένες ελλείψεις, ειδικότερα λόγω της πολυπλοκότητας των μέτρων. Περαιτέρω επιθεωρήσεις, τον Ιούλιο και τον Σεπτέμβριο έδειξαν ότι η κατάσταση βελτιώθηκε.

2., 3. και 4. Η Επιτροπή στέλνει την πληροφορία αυτή κατευθείαν στο Αξιότιμο Μέλος του Κοινοβουλίου και τη Γενική Γραμματεία του Κοινοβουλίου.

5. Η Επιτροπή συλλέγει τις απαραίτητες πληροφορίες προκειμένου να μπορέσει να απαντήσει στο ερώτημα αυτό και θα προωθήσει τις εν λόγω απαντήσεις κατευθείαν στο Αξιότιμο Μέλος του Κοινοβουλίου και τη Γενική Γραμματεία του Κοινοβουλίου.

6. Σύμφωνα με την οδηγία 90/667/ΕΟΚ ((ΕΕ αριθ. L 363 της 27.12.1990, όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας. )), τα σφάγια των προβάτων τα οποία έχουν προσβληθεί από την τρεμώδη νόσο κατατάσσονται ως υλικό υψηλού κινδύνου. Για το λόγο αυτό θα πρέπει ή να εγκριθεί από τα κράτη μέλη η επεξεργασία τους στις εγκαταστάσεις που ασχολούνται με την επεξεργασία του εν λόγω υλικού υψηλού κινδύνου σύμφωνα με το άρθρο 4 παράγραφος 1 της οδηγίας ή να ορισθεί η υποχρεωτική αποτέφρωση ή η ταφή τους.